Jhb-poskantoor gesluit ná werkers siek word | Netwerk24
Deur Meghan Lawrence 14 Februarie 2020 11:23
Die Suid-Afrikaanse Poskantoor (Sapo) het tydelik die sortering van nuwe pos by die Witspos-hoofposkantoor in Johannesburg opgeskort.
Dit volg nadat werkers weens ’n vermoedelik gevaarlike stof in een van die pakkies siek geraak het.
Johan Kruger, woordvoerder, sê dit is as voorkomingsmaatreël gedoen nadat ’n wit stof Donderdag omstreeks 19:00 uit een van die pakkies geval het.
Die pakkie kom van buite Suid-Afrika en was in een van die afdelings waar die pos verwerk word.
“Die gebied is afgesper sodat die pakkie ondersoek kon word, maar ons het agtergekom dat 18 van ons werkers wat in aanraking met die pakkie gekom het, siek geword het. Hulle is onmiddellik hospitaal toe geneem.”
Die Johannesburgse nooddienste en die polisie was Donderdagaand op die toneel, en daar was spanne wat die poskantoor skoonmaak.
Kruger sê hulle sal na raming ná 24 uur met die werk van die poskantoor kan voortgaan.
Hy sê al die werkers wat in die hospitaal opgeneem is, is reeds ontslaan.
Hy het ’n beroep op die publiek gedoen om geduldig met die Witspos-poskantoor te wees en sê Suid-Afrikaners moet onthou dit is teen die wet om onwettige, gevaarlike of giftige stowwe per pos te stuur.
Meer oor: Witspos | Poskantoor